Пячэрскі лесапарк

**Пячэ́рскі лесапа́рк** — лесапарк на паўночным захадзе Магілёва.

На дзялянках старога лесу пражывала звыш 20 відаў птушак, у тым ліку чубатая сініца, жоўтагаловы каралёк, юрок, пішчуха, дрозд, вушастая сава і шэрая няясыць. Рака Дубравенка працякала празь лесапарк, дзе ўпадала ў Пячэрскае возера, зь якога выцякала за пляжам. Таксама празь Пячэрскі лесапарк працякаў Прысьненскі ручай, які ўпадаў у Дубравенку. На поўдні да лесапарка прылягаў жылы мікрараён Мір-2.

## Выкарыстаньне
Штогод Пячэрскі лесапарк служыць галоўным месцам сьвяткаваньня Дня Перамогі 9 траўня ў Магілёве. На палянах ладзілі канцэрты. Уздоўж лясных сьцежак разьмяшчалі гандлёвыя намёты. Таксама на палянах прапануюць салдацкую кашу. Пры лесапарку месьціцца Пячэрскае возера з пляжам. На возеры дзейнічаў пракат катамаранаў і лодак. Празь лесапарк праходзілі роварныя дарожкі. Узімку мясцовая спартовая база здавала напракат лыжы і сноўборды.

Узімку Магілёўскі абласны выканаўчы камітэт ладзіў у Пячэрскім лесапарку абласныя лыжныя гонкі сярод падлеткаў. У лютым Магілёўскі аблвыканкам праводзіў абласное спаборніцтва «Беларуская лыжня» з удзелам у звыш 500 лыжнікаў з кожнага раёну Магілёўскай вобласьці. Прэзыдэнцкі спартовы клюб ладзіў у лесапарку абласное кола рэспубліканскага спаборніцтва ў біятлёне «Сьнежны снайпэр», у якім бралі ўдзел звыш 2000 падлеткаў ад кожнага раёну Магілёўскай вобласьці. Магілёўскі гарадзкі выканаўчы камітэт праводзіў у Пячэрскім лесапарку «Магілёўскую лыжню» з удзелам звыш 1000 лыжнікаў. Увесну ў клюбе актыўнага адпачынку «Рубікон» Добраахвотнае таварыства садзейнічаньня арміі, авіяцыі і флёту Рэспублікі Беларусь праводзіла Адкрытае першынство Беларусі ў пэйнтболе з удзелам дружынаў з Малдовы, Расеі і Ўкраіны.

## Мінуўшчына

У 1632 годзе шляхціц А. Лахтыновіч адпісаў Кіева-Пячэрскай лаўры выйграны ў карты маёнтак Пячэрск (Аршанскі павет, Віцебскае ваяводзтва). У 1644 годзе настаяцель Кіева-Пячэрскай лаўры Пётар Магіла перадаў маёнтак Магілёўскай япархіі ў абмен на некалькі вёсак. У выніку Пячэрск стаў месцам пражываньня магілёўскіх япіскапаў. Маёнтку належалі вадзяны млын на Дубравенцы, карчма, ворыва і лес. Архірэйская сядзіба месьцілася пры царкве сьвятога Юрыя. У 1773 годзе ў Пячэрску пасяліўся каталіцкі япіскап Станіслаў Богуш-Сестранцэвіч, які ўзначаліў Магілёўскую архідыяцэзію. Богуш-Сестранцэвіч заклаў у Пячэрску 2-павярховы мураваны палац, сад з аранжарэяй, дыванова-ткацкую і мэблевую мануфактуры, бровар, карчму і вадзяны млын. У палацы выступаў прыгонны тэатар і працавала друкарня. У 1798 годзе каталіцкую катэдру перавялі ў Санкт-Пецярбург, таму прыгонныя атрымалі волю, а мануфактуры скасавалі. Пячэрскі палац перадалі штабу 1-й расейскай арміі. У 1820 годзе палац перадалі вайсковаму шпіталю. У 1850 годзе Загад грамадзкай апекі Магілёўскай губэрні набыў палац з флігелямі, стайняй і садам на 27 дзесяцінах зямлі. У 1882 годзе ў палацы разьмясьцілі багадзельню для інвалідаў вайны. У жніўні 1908 году яе пераўтварылі псыхіятрычную лякарню, куды перавялі хворых псыхіятрычнага аддзяленьня губэрнскай лякарні. У 1919 годзе бальшавікі нацыяналізавалі маёнтак магілёўскага япіскапа і пераўтварылі яго ў гарадзкі лесапарк адпачынку.

У 2017 году Магілёўскі гарадзкі выканаўчы камітэт ухваліў Рашэньне аб пераводзе Пячэрскага лесапарка з катэгорыі земляў паселішча ў землі ляснога фонду. 2 верасьня 2021 году старшыня Магілёўскага гарвыканкаму Ўладзімер Цумараў падпісаў Рашэньне № 8-43 «Аб абвяшчэньні заказьніка мясцовай значнасьці "Пячэрскі"». Агульная плошча заказьніка склала 256,3 га, а плошча яго ахоўнай зоны — 234,5 га. Кіраваньне заказьнікам перадалі «Магілёўзелянбуду». У межах заказьніка апынуліся Магілёўская дзяржаўная санаторная школа-інтэрнат для дзяцей, хворых на скаліёз і Магілёўскі гарадзкі фізкультурна-спартовы клюб.

## Крыніцы

Катэгорыя:Паркі Беларусі
Катэгорыя:Славутасьці Магілёва
Катэгорыя:Ленінскі раён (Магілёў)
Катэгорыя:Зьявіліся ў 1632 годзе